Kristian Blystad

Kristian Blystad (født 1946) er en norsk billedhugger med base i Sarpsborg. Han har utdanning fra Bergens Kunsthåndverkskole og Statens kunstakademi (1972–1976).

Blystad ble i 2007 utnevnt til kommandør av St. Olavs Orden for sin innsats som billedhogger og bidrag til norsk og internasjonal arkitektur. Han mottok Anders Jahres kulturpris i 2011.

Han debuterte på Vestlandsutstillingen i 1968. Blystad har hatt utsmykningsoppdrag blant annet ved Regjeringsbygget, Stortinget, Sjøkrigsskolen, Norsk vegmuseum og Operahuset i Oslo. I Ulvik står Kristian Blystads monument over Olav H. Hauge. Han er representert med skulpturen Lekende hest ved Kistefos-Museets skulpturpark. Han er også representert i Nasjonalmuseet, Astrup Fearnley Museet, Bergen Billedgalleri og var festspillutstiller i Bergen i 1994.75 års omtale i Aftenposten 18. mars 2021 

Sammen med Jorunn Sannes og Kalle Grude har Kristian Blystad bidratt til Operahuset i Oslo. «det er nettopp i eksteriøret at kunsten er så integrert at den nesten blir usynlig», skriver Lars Elton i en omtale i VG og fortsetter: de «har laget detaljer i taklandskapet som er så subtile at folk under gitte lysforhold bokstavelig talt snubler over dem. Det er små forhøyninger, skråskjæringer som samler vann og ulike overflater på marmoren. Dette spiller sammen med arkitekturen og bidrar sterkt til at lyset blir en medskapende faktor i opplevelsen av operaens arkitektoniske kvaliteter».Lars Elton: VG-dom over operakunsten Artikkel i VG onsdag 9. april 2008, side 40-41 

I 2013 vant Blystad konkurransen om en statue av Christian Frederik foran Stortingsbygningen.Slik blir Christian Frederik-statuen fra NRK Den ble avduket i forbindelse med Grunnlovsjubileet i 2014.

Skulpturen «Liggende hode i granitt» ble brukt på et frimerke i serien Norsk kunst III i 2009.

 Referanser 

Kategori:Norske billedhuggere
Kategori:Kommandører av St. Olavs Orden
Kategori:Personer fra Bergen kommune
Kategori:Personer fra Sarpsborg kommune